SKRIFTLIG FORESPØRGSEL E-3158/00

af Gerhard Hager (NI) til Kommissionen

(10. oktober 2000)

Om: Udenretlige tvistbilæggelsesorganer

Kommissionen samarbejde for øjeblikket inden for rammerne af EEJ-NET-projektet med alle alternative tvistbilæggelsesorganer i medlemsstaterne og repræsentanter for Kommissionen med henblik på at drøfte de praktiske problemer med grænseoverskridende bilæggelse af tvister.

På baggrund af Kommissionens forslag til Rådets forordning om retslig kompetence og anerkendelse og gennemførelse af afgørelser i civile og handelsmæssige anliggender og de ændringsforslag, som Europa-Parlamentet har vedtaget, især med hensyn til oprettelse af udenretlige organer med ansvar for bilæggelse af tvister, anmodes Kommissionen om at besvare følgende spørgsmål:

1. Hvor langt er arbejdet skredet frem med hensyn til EEJ-NET?

2. Kunne der i de deltagende organisationer opnås enighed i spørgsmålet med hensyn til oprettelse af såkaldte clearingorganer?

3. I hvilken form samarbejder Kommissionen med organer uden for Europa, der også beskæftiger sig med det samme spørgsmål om oprettelse af udenretlige organer med ansvar for bilæggelse af tvister inden for rammerne af handel med elektroniske produkter, og hvilke organer er der tale om?

4. Agter Kommissionen i nær fremtid at erstatte sin henstilling 98/257/EF(1) om de principper, der finder anvendelse på organer med ansvar for udenretlig bilæggelse af tvister på forbrugerområdet, med et direktiv for området handel med elektroniske produkter?

5. Hvad er Kommissionens holdning til tanken oprettelse på EU-plan af et enkelt organ med ansvar for udenretlig bilæggelse af tvister på området handel med elektroniske produkter?

6. Kan Kommissionen drage nytte af tanken om oprettelse på EU-plan af en enkelt domstol med ansvar for bilæggelse af tvister på området handel med elektroniske produkter, som fortsat skal træffe afgørelser på grundlag af den nationale lovgivning, der i hvert enkelt tilfælde finder anvendelse?

(1) EFT L 115 af 17.4.1998, s. 31.

Svar afgivet på Kommissionens vegne af David Byrne

(11. december 2000)

Rådet vedtog den 13. april 2000 en resolution om et fællesskabsdækkende netværk af nationale organer med ansvar for udenretslig bilæggelse af tvister på forbrugerområdet(1), hvori medlemsstaterne forpligtede sig til at etablere et europæisk udenretsligt netværk EEJ-NET. Det påligger nu medlemsstaterne at etablere en central instans (eller et clearingcenter) på deres område. I tilfælde af en tvist med en virksomhed sætter dette forbrugeren i stand til at kontakte clearingcenteret for at få oplysninger om og praktisk assistance til at få adgang til ordninger til udenretslig bilæggelse af konflikter der, hvor virksomheden befinder sig. For at respektere subsidiaritetsprincippet og sikre at forbrugerne har let adgang til disse tjenester, lod man det være op til medlemsstaterne at oprette en national instans. Man mente ikke, at det var hverken hensigtsmæssigt eller nødvendigt at oprette et centralt kontor med ansvar for udenretslig bilæggelse af tvister.

De fleste medlemsstater har meddelt Kommissionen, at de på nuværende tidspunkt overvejer, hvilke strukturer, der vil være bedst egnet til at varetage rollen som clearingcenter. Kommissionen holdt et møde for regeringseksperter den 7. november 2000. Alle medlemsstaterne støtter fuldt og helt oprettelsen af netværket. På nuværende tidspunkt har de fleste medlemsstater enten udpeget de strukturer, de vil anvende som nationalt clearingcenter, eller også overvejer de specifikke muligheder. Formålet med mødet var at drøfte fastlæggelsen af mindstekravene til de funktioner, clearingcentrene skal varetage, når de begynder at fungere, og at udarbejde et aftalememorandum med bestemmelser om fælles regler vedrørende kommunikation mellem clearingcentrene. Der er planlagt endnu et møde i februar eller marts 2001, hvor man skal færdiggøre de fælles regler og udarbejde en statusrapport om udviklingen med henblik på at overveje en foreløbig dato, hvor netværket kan påbegynde sit arbejde.

Kommissionen har ingen planer om at erstatte Kommissionens henstilling 98/257/EF af 30. marts 1998 om de principper, der finder anvendelse på organer med ansvar for udenretslig bilæggelse af tvister på forbrugerområdet. Henstillingen indeholder teknologisk neutrale principper omfattende ordninger til udenretslig bilæggelse af konflikter vedrørende både online- og offlinehandel. EEJ-Nettet vil til at begynde med bestå af alle de ordninger, som medlemsstaterne har givet Kommissionen meddelelse om, og som ifølge disse er i overensstemmelse med principperne i henstillingen. Rådet har dog opfordret Kommissionen til at overveje yderligere kriterier for ordninger, som falder uden for henstillingens anvendelsesområde, med henblik på at udvide netværket. Disse omfatter ordninger, som har procedurer, som betyder, at parterne blot bringes sammen for, at de kan nå frem til en løsning i fællesskab, f.eks. gennem mægling. Kommissionen overvejer nu yderligere retningslinjer, som kan give en mindstegaranti for ensartede og pålidelige standarder, med henblik på at fremme tilliden til procedurerne.

Kommissionen ser initiativet vedrørende EEJ-Net som en begyndelse. Den trækker på den erfaring, den har med at behandle grænseoverskridende spørgsmål. E-handel og større liberalisering af handlen betyder, at forbrugerne i højere og højere grad handler uden for det land eller den region, hvor de bor. Kommissionen lægger derfor stor vægt på internationalt samarbejde, særligt med USA, med henblik på at fremme, at man så hurtigt som muligt udvikler praktisk anvendelige alternative muligheder for bilæggelse af tvister vedrørende e-handel, som er i overensstemmelse med alle interesserede parters behov og interesser.

Hvad angår den juridiske bilæggelse af tvister vedrørende e-handel, er det stadig de nationale domstole, som har kompetencen. De spørgsmål, som rejses, fordi en tvist er grænseoverskridende, skal behandles i henhold til reglerne i den internationale privatret vedrørende jurisdiktion og lovvalg, som finder anvendelse, uanset om tvisten drejer sig om e-handel eller ej. De nationale domstole kan altid, og skal i visse tilfælde, rette forespørgsel til Domstolen for at få en præjudiciel afgørelse, hvis sagen rejser et spørgsmål vedrørende fortolkningen af fællesskabslovgivningen.

(1) EFT C 155 af 6.6.2000.